डुग्गर दियें धर्मनें-कर्मनें नारें गी इब्बी ज्ञान ऐ जे पंजे-तत्तें दा बने दा एह् शरीर इक्क न इक्क दिन छोड़ना गै पौंदा ऐ। इसकरी ओ परलोक सधारणे लेई बी बर्त-नत्त रखदियां न ते दान-पुण्ण बी करदियां रौंह्दियां न। बड्डियां-बडेरियां जनानियां मन्दर गे छुट्ट जात नाला नेईं करदियां। घरें च रक्खे दे ठागुरें गी रोज पैह्लें भोग लुआया जन्दा ऐ ते फी घरै दे जियाजैंत रुट्टी खाई सकदे न। किश ‘बे’ ऐसे बी हैन जेह्ड़े पन्तें-परोह्तें, मलाहें, पैह्रेदारें बगैरा गी दित्ते जन्दे न। किश लोक ‘वट्टियें’ (पराने दौं सेर पक्के) दे बे लाई कढदे न। सरगांदी-सरगांदी गी कोई इक चीज इक्क बट्टी तोलियै कुसै गरीबै ते सदाचारी ब्रैह्मणै गी देई दित्ती जन्दी ऐ। एह् चीज फल, मठेआई, सब्जी, अनाज, खंढ, घ्यो, तेल, लून, पैसे किश बी होई सकदा ऐ। जिन्नियां चीजां अस रोजमर्रा जिन्दगी च बरतनेआं ओ सब्भै बट्टी-बट्टी तोलियै बारी-बारी दित्तियां जन्दियां न, जदूं तगर कोई चाह् बट्टियें दे बे दिन्दा रवै।